**د ماليې وزير الحاج ملا هدایت الله بدري ژوند لیک**

 الحاج ملا هدایت الله بدري، چي په الحاج ملا ګل آغا مشهور دئ، د ملا عبدالله اخند زوی او د ملا محمد الدین اخند لمسی، چي اصلي د کندهار ولايت د ميوند اولسوالۍ د بند تېمور جوی مومند کلي اوسېدونکی دئ، په ( ۱۳۵۱ ) هـ ل کال د هلمند ولایت په مرکز لښکرګاه کښي زېږېدلی.

**زده کړي:**

 الحاج ملا هدایت الله بدري خپلي لومړنۍ دیني زده کړي د مرحوم اميرالمومنين ملا محمد عمر مجاهد په مدرسه کښي کړي او د ځينو ابتدائي کتابونو او قرائت استاذ ئې هم مرحوم اميرالمومنين ملا محمد عمر مجاهد وو.

د اسلامي امارت تر تاسيس وروسته ئې خپل پاته زده کړي په جهادي مدرسه کښي کړي دي، چي لاندي شيوخ الکرام ئې استاذان پاته سوي دي:

شیخ الحدیث مولوي ابوالمغفور صاحب

شيخ مولوي عبدالحکيم حقاني صاحب

شیخ مولوي عبدالخالق صاحب

شیخ شهاب الدین دلاور صاحب

**مخکنۍ دندي:**

الحاج ملا هدایت الله بدري د مرحوم اميرالمومنين ملا محمد عمر مجاهد له نږدې ملګرو او اسلامي امارت د موسيسینو څخه دئ.

 کله چي د اسلامي امارت تاسیس سو، نوموړی هغه مهال د مشرتابه دفتر د مالي چارو د مسؤل او سلاکار په توګه دنده تر سره کوله؛ په لومړيو ورځو کښي د څه مودې لپاره د مرحوم اميرالمومنين ملا محمد عمر مجاهد د امنيتي قطعې د مسؤل په حیث هم پاته سوی دئ.

 د امريکايي اشغال څخه وروسته د مرحوم اميرالمومنين ملا محمد عمر مجاهد له خوا د اسلامي امارت د رهبرۍ (۱۱) کسیزه شورا تاسیس سوه، چي الحاج ملا هدایت الله بدري (ملا ګل آغا اخند) ئې هم غړی وو او ددې مسوليت سره سره د مرحوم اميرالمومنين له خوا د اسلامي امارت د مالي او اقتصادي کمېسیون د مسؤل په توګه وټاکل سو، چي د اشغال پر ضد د مبارزې په شل کلن جريان کښي پر همدې مسوليت پاته سو او د ښه او مدبرانه مديریت پر اساس ئې د امارت بوديجه هيڅ وخت تشه نه سوه**.**

**اوسني کاري مسئوليتونه:**

د اسلامي امارت د بیا واکمن کېدو وروسته د وږې ۱۷مه ۱۴۰۰هـ.ل کال د عاليقدر امرالمومنين له خوا د افغانستان د مالیې د وزیر په توګه وټاکل سو.

 **فعاليتونه:**

محترم الحاج ملا هدایت الله بدري د خپلو جهادي خدمتونو تر څنګ د هیواد او اولس ساتنه او پالنه هم په خورا مېړانه کړې، د هيواد د بچیانو په پالنه او روزنه کښي ئې د سر او مال درېغه نه ده کړې، له دې سره سره چي بدري صاحب په جهادي فعالیتونو بوخت وو؛ خو بیا ئې هم د هيواد په مختلفو سيمو کښي ئې د خلګو په مرسته مساجد او مدارس جوړي کړي او ترميم کړي دي؛

د هلمند ولایت په سنګین اولسوالۍ کښي مرکزي جامع او مدرسه جوړه کړه.

 د کندهار ولایت میوند اولسوالۍ د بندتېمور د طالبانو دپاره مدرسه کړې ده، ددې سره سره په لسهاوو نور مساجد او مدرسې، چي اکثره ئې د اشغالګرو د بمبار او چاپو په سبب ویجاړ سوي وه، د خلکو په مرسته د هغو بېرته ترميمول د بدري صاحب د اجتماعي فعاليتونو څخه دي.

**ژبي:**

د هيواد په ملي ژبو خبري کولای سي.

**کورنۍ:**

محترم الحاج ملا هدایت الله بدري څلور وروڼه لري، چي اوس ئې درې ژوندي دي، یو ئې شهيد سوی دئ او همداسي پنځلس اولادونه لري.

**ژوند او عادات:**

ښاغلي ملا هدایت الله بدري د قومي، ژبني، منطقوي او نورو اختلافاتو خلاص دئ، په شخصي ژوند کښي نرم مزاج او حليم دئ، په رسمي کار کښي مدبر، جدي او د تصميم نيولو جرأت لري، پر غریبو، بېوسو، مجاهدينو او ناداره خلکو مهربان دئ.

ښاغلي ملا هدایت الله بدري هيڅکله طاغوت ته سر نه دئ ټيټ کړي، تل د طاغوت سره په مبارزه کښي پاته سوی. د اشغال سره د مبارزې په وخت کښي ئې اکثره ژوند په هیواد کښي تېر کړی. دلته په هیواد کښي ئې د امارت ټوله مالي مصارف لومړی د چندو د لاري وروسته يې د اقتصادي کمېسيون په تاسیس سره د هغې لاري پوره کول.